KIRJALLINEN KYSYMYS E-2086/00

esittäjä(t): Eija-Riitta Korhola (PPE-DE) komissiolle

(28. kesäkuuta 2000)

Aihe: Muuntogeenisten viljalajien testaus jäsenvaltioissa

Missä määrin nykyisillä (jäsenvaltioiden soveltamilla) kansallisilla järjestelmillä testataan muuntogeenisten viljalajien vaikutusta ihmisten terveyteen (mukaan lukien tavat, joilla niiden vaikutus saattaa olla sama tai erilainen kuin muiden viljalajien ja elintarvikkeiden vaikutus) seuraavilla aloilla?

1. Muutokset (ja erot) muuntogeenisten viljalajien ja elintarvikkeiden ravinto-osissa ja muissa osissa vastaaviin ei-muuntogeenisiin tekijöihin verrattuna?

2. Muuntogeenisten viljalajien ja elintarvikkeiden mahdollinen allergeeninen vaikutus valkuaisaineille (kuten pähkinöille) allergisiin henkilöihin, mahdollisten proteiiniallergeenien ristikkäinen reaktiivisuus mukaan lukien?

3. Muuntogeenisten viljalajien ja elintarvikkeiden vaikutus sikiöihin?

4. Muuntogeenisten viljalajien ja elintarvikkeiden vaikutus syövän syntyyn, kasvuun ja leviämiseen?

5. Muuntogeenisten viljalajien ja elintarvikkeiden vaikutus immuunisysteemiin, mukaan lukien muuntogeenisten elintarvikkeiden antigeenit, niiden vaikutus tiettyjen valkuaisaineiden, kuten proteinaasin inhibiittorien toimintaan ja kulutukseen, sekä niiden vaikutus leukosyyttiprofiileihin ja toiminnalliseen tehokkuuteen?

6. Muuntogeenisten viljalajien ja elintarvikkeiden vaikutus ruoansulatusjärjestelmään, valkuaisaineet ja glykoproteiinisynteesi mukaan lukien, ruoansulatuskanavan mikrobiologisiin organismeihin ja ruoansulatusjärjestelmän mikrobikannan ekologiseen tasapainoon?

David Byrnen komission puolesta antama yhteinen vastaus kirjallisiin kysymyksiin E-2083/00, E-2084/00 ja E-2086/00

(3. lokakuuta 2000)

Elintarvikkeiksi tai elintarvikkeiden ainesosiksi tarkoitettuihin geneettisesti muunneltuihin kasveihin ja niistä saataviin tuotteisiin sovelletaan uuselintarvikkeista ja elintarvikkeiden uusista ainesosista 27 päivänä tammikuuta 1997 annettua Euroopan parlamentin ja neuvoston asetusta (EY) N:o 258/97(1).

Komissio on laatinut suuntaviivoja uuselintarvikeasetuksen mukaisesta tietojen esittämistavasta ja hakemusten arvioinnista (uuselintarvikkeiden ja elintarvikkeiden uusien ainesosien tieteellisistä näkökohdista, niiden markkinoille saattamista koskevien hakemusten tueksi toimitettavien tietojen esittämistavasta sekä ensiarviointien laatimisesta Euroopan parlamentin ja neuvoston asetuksen (EY) N:o 258/97 mukaisesti annettu komission suositus 97/618/EY)(2).

Uuselintarvikkeiden ja elintarvikkeiden uusien ainesosien arviointi on toteutettava tapauskohtaisesti. Ensiarvioinnin suorittaa jäsenvaltion elintarvikkeiden arviointielin. Tämän jälkeen komissiolla ja muilla jäsenvaltioilla on 60 päivää aikaa esittää huomioita tai muistutuksia ensiarviointikertomuksesta. Mikäli muistutuksia esitetään, komissio kuulee asiassa elintarvikealan tiedekomiteaa. Tiedekomitean lausunnon julkaistaan Internetissä. Komission tarkoituksena on, että Internetissä julkaistaisiin vastaisuudessa myös sellaiset ensiarviointikertomukset, joista ei ole esitetty muistutuksia ja joista ei siten ole saatavilla tiedekomitean lausuntoa.

Komission yhteinen tutkimuskeskus (YTK) tekee parhaillaan tutkimusta(3), jossa kerätään ja analysoidaan tietoja geneettisesti muunneltujen organismien ja niistä saatujen tuotteiden kulutuksesta lyhyellä ja pitkällä aikavälillä. Tutkimusraportin on määrä valmistua alkuvuodesta 2001, ja tutkimustulokset antanevat lisätietoja asiasta.

(1) EYVL L 43, 14.2.1997.

(2) EYVL L 253, 16.9.1997.

(3) Impact of GMOs on Human Health and the Environment: Mapping of risks, koordinoijana IPTS-Sevilla.